林夫有詩趣歸期次其韻答之
作者：李流謙
朝代：宋

paragraphs: 乾坤大逆旅，日月兩行客。
江頭垂楊樹，折盡供馬策。
學舍如冰壑，遠與簿書隔。
天風吹我去，自哂殊役役。
英英君子僚，妙響協竽瑟。
詩來促還期，珠琲瑩巾帙。
久枵渴嘉饌，積陰跂白日。
談爲無底囊，剪燭期竟夕。
但恐又西東，搥車歎寂寂。
盍不歌歸來，已痼烟霞疾。